Twee vas oor mortierbom in JhbArgieffoto ter illustrasie Twee mans, onderskeidelik 32 en 35 jaar oud, is deur lede van die blitspatrollie in Johannesburg se middestad in hegtenis geneem nadat hulle ŉ aktiewe mortierbom in hulle besit gehad het. Die polisie het gesê die verdagtes is Woensdag in hegtenis geneem nadat hulle springstof, wat nie vuurwerke is nie, sonder ŉ permit in hul besit gehad het. “Die beamptes was besig met roetine-misdaadvoorkomingspligte toe hulle twee verdagte persone opgemerk het wat ŉ swaar sak gedra het,” het kapt. Xoli Mbele, woordvoerder van die polisie, gesê. “Die mans is voorgekeer en deursoek.” Mbele het gesê die polisie se bom-eenheid het bevestig die betrokke voorwerp is ŉ aktiewe mortierbom. Die polisie se ondersoek duur voort. Die verdagtes sal binnekort in die Johannesburgse landdroshof verskyn.